****CONSILIUL LOCAL MUNICIPAL TÎRGU MUREŞ**

 **CĂMIN PENTRU PERSOANE VÂRSTNICE**

 *România, judeţul Mureş, Tg. Mureş, str. Evreilor Martiri, nr. 29-31, CUI 4322858*

 *Tel/fax 0365-404.480, e-mail:* *camin@tirgumures.ro**camin.mures@rdslink.ro*

 **Nr. 2419 / 13 .11. 2018**

 **REFERAT**

 privind stabilirea **costului mediu lunar de întreținere** și **a contribuției lunare de întreținere,** **pentru anul 2019**, datorate de persoanele vârstnice beneficiare ale Căminului pentru persoane vârstnice Tîrgu-Mureș şi **a categoriilor de venituri luate în calcul la stabilirea venitului lunar pe membru de familie** în baza căruia se stabilește contribuția lunară de întreținere datorată de susținătorii legali ai persoanelor vârstnice

Potrivit art.1 din Legea Nr. 17 / 2000 privind asistenţa socială a persoanelor vârstnice, republicată, cu modificările și completările ulterioare, persoanele vârstnice au dreptul la asistenţă socială în raport cu situaţia sociomedicală şi cu resursele economice de care dispun. Persoanele vârstnice care au venituri şi sunt îngrijite în căminele organizate potrivit Legii nr.17/2000, precum şi susţinătorii legali ai acestora (după caz), au obligaţia de a plăti lunar o contribuţie de întreţinere, stabilită pe baza costului mediu lunar de întreţinere.

În conformitate cu:

-art.25,alin.(1) din Legea menţionată , **“Costul mediu lunar de întreţinere** se stabileşte anual de către consiliile locale şi/sau judeţene, după caz, înainte de adoptarea bugetelor proprii”,

 -art.25, alin.(4) “Costul mediu lunar de întreţinere trebuie să asigure îndeplinirea nivelului standardelor minime de calitate **şi nu poate fi mai mic decât standardul minim de cost** aprobat prin hotărâre a Guvernului." Standardul minim de cost a fost stabilit prin Hotărârea Guvernului Nr. 978/2015 privind aprobarea standardelor minime de cost pentru serviciile sociale şi a nivelului venitului lunar pe membru de familie în baza căruia se stabileşte contribuţia lunară de întreţinere datorată de către susţinătorii legali ai persoanelor vârstnice din centrele rezidenţiale, fiind **de 23.784 lei/an/beneficiar, respectiv 1982 lei/lună/beneficiar**. Facem aici precizarea că standardul la care am făcut referire a fost stabilit în anul 2015, iar modificarea legislativă pe care a adus-o OUG 34/30 iunie 2016 prevede următoarele: “ Costul mediu lunar de întreţinere se stabileşte în funcţie de gradul de dependenţă al persoanei vârstnice îngrijite şi are în vedere totalitatea cheltuielilor curente anuale ale căminului pentru persoane vârstnice” , deci include şi cheltuielile salariale şi plata medicamentelor (anterior modificării amintite,cheltuielile aferente plăţii salariilor pentru personalul angajat în cămine, plăţii medicamentelor şi cheltuielile de capital nu se luau în calcul la stabilirea costului mediu lunar de întreţinere).

Deşi beneficiarii serviciilor pot fi cuprinşi în grade diferite de dependenţă (independenţi,semidependenţi şi dependenţi), experienţa anilor trecuţi au demonstrat că nu există diferenţe de costuri între categorii, decât în ceea ce privesc materialele de incontinenţă, pe care însă beneficiarii doresc să şi le achiziţioneze personal.

Aşadar, am estimat **Costul mediu lunar de întreținere/beneficiar din Cămin pentru anul 2019, în cuantum de 3500 lei,** prin raportarea cheltuielilor curente totale aferente anului 2018 , la 76, numărul maxim de persoane vârstnice beneficiare ale serviciilor sociale în anul 2018 cu menţiunea că noul cuantum estimat este influențat de creşterile salariale aplicabile cu luna ianuarie 2019 , conform Legii-cadru nr. 153/2017 privind salarizarea personalului plătit din fonduri publice, anexa nr. II:Familia ocupațională de funcții bugetare "Sănătate și asistență socială", precum şi de majorarea salariului minim pe economie/ salariul minim diferenţiat, acordarea indemnizaţiei de hrană, majorarea preţului la utilităţi.

Menționez deasemenea prevederile art.18 alin.(5) și (6) din OUG nr.34/2016 de modificare a Legii nr.17/2000 privind asistenţa socială a persoanelor vârstnice, republicată, cu modificările și completările ulterioare,conform cărora

(5) Cheltuielile de funcţionare a căminului pentru persoane vârstnice se asigură cu respectarea principiului subsidiarităţii, în următoarea ordine:

 a) din venituri proprii, încasate din contribuţii ale persoanelor vârstnice şi/sau, după caz, ale susţinătorilor legali ai acestora;

b) din sume alocate din bugete locale ale unităţilor/subdiviziunilor administrativ-teritoriale;

c) din bugetul de stat - în completarea cuantumului prevăzut la lit. a) şi b), din sume defalcate din taxa pe valoarea adăugată, în proporţie de cel mult 10% din necesarul stabilit anual de Ministerul Muncii, Familiei, Protecţiei Sociale şi Persoanelor Vârstnice, la elaborarea bugetului de stat, în baza standardelor minime de cost aprobate prin hotărâre a Guvernului, în condiţiile legii."

(6)Sumele alocate potrivit prevederilor alin. (5) lit. c), repartizate pe judeţe la propunerea Ministerului Muncii, Familiei, Protecţiei Sociale şi Persoanelor Vârstnice, se aprobă distinct prin anexă la legea bugetului de stat şi se repartizează pe unităţi administrativ-teritoriale prin decizie a directorului direcţiei generale regionale a finanţelor publice/şefului administraţiei judeţene a finanţelor publice, la propunerea agenţiei judeţene pentru plăţi şi inspecţie socială, respectiv a municipiului Bucureşti fundamentată pe baza solicitărilor autorităţilor administraţiei publice locale." **Instituţia noastră a comunicat MMFPSPV aceste sume.**

Art. 24 alin.(1) din Legea 17/2000 stipulează că „Persoana vârstnică îngrijită în căminul organizat potrivit prezentei legi, precum şi susţinătorii legali ai acesteia, care dispun de venituri proprii, au obligaţia să plătească lunar o **Contribuţie de întreţinere**, stabilită individualizat, în urma evaluării complexe efectuate potrivit dispoziţiilor art. 49 din Legea nr. 292/2011, cu modificările şi completările ulterioare, pe baza costului mediu lunar de întreţinere, precum şi a veniturilor persoanei vârstnice şi, după caz, a susţinătorilor legali ai acesteia”.

În prezent,beneficiarii de servicii sociale care au venituri şi sunt îngrijite în Cămin, plătesc o contribuţie lunară de întreţinere în cuantum de 505 lei , stabilită prin HCL municipal Tîrgu- Mures nr. 11/28.01.2016 nivel menținut și în anii 2017 (HCL nr.31/26.01.2017 ) şi 2018 (HCL nr.330/28.11.2017).

 Luând în considerare majorarea semnificativă a preţurilor în ultimii 3 ani, precum şi majorările prognozate pentru anul 2019 , creşterea tarifelor pentru utilităţi, se impune majorarea contribuţiei lunare de întreţinere de la 505 lei la 650 lei. La stabilirea noului cuantum al contribuţiei de întreţinere s-au avut în vedere creşterile anuale în perioada 2016-2018 a punctului de pensie, precum şi prevederile Legii nr.287/2009 privind Codul civil, republicată, cu modificările și completările ulterioare, art.529,al(1): “ Întreţinerea este datorată potrivit cu nevoia celui care o cere şi cu mijloacele celui care urmează a o plăti”. Dealtfel propunerea de majorare a contribuţiei este corespunzătoare doar creşterii punctului de pensie aferentă perioadei 2016-2018.

 Referitor la modul în care se realizează acoperirea valorii integrale a contribuţiei lunare astfel stabilite, acesta este clar precizat in legea mai sus amintită:

art.25, alin.(5) “Acoperirea valorii integrale a contribuţiei lunare se stabileşte astfel:

1. persoanele vârstnice care au venituri şi sunt îngrijite în cămin datorează contribuţia lunară de întreţinere în cuantum de până la 60% din valoarea veniturilor personale lunare, fără a se depăşi costul mediu lunar de întreţinere aprobat ;
2. diferenţa până la concurenţa valorii integrale a contribuţiei lunare de întreţinere se va plăti de către susţinătorii legali ai persoanelor vârstnice îngrijite în cămine, dacă realizează venit lunar, pe membru de familie, în cuantum mai mare decât valoarea netă a salariului de bază minim brut pe ţară garantat în plată;"

art.24, alin (2) “ Persoanele vârstnice fără venituri și fără susținători legali nu datorează contribuția de întreținere, aceasta fiind asigurată din bugetele locale sau judeţene, după caz”.

Referitor la obligația de plată de către susținătorii legali ai persoanei vârstnice îngrijite în cămine, s-a ţinut cont de:

-prevederile Legii asistenței sociale nr.292/2011, art.93 “Obligaţiile se stabilesc astfel încât să nu afecteze veniturile considerate a fi minim necesare vieţii curente a persoanei/persoanelor obligate la întreţinere, precum şi a copiilor acesteia /acestora”,

-prevederile Legii 17/2000 art.25 “(5^1) La stabilirea venitului lunar pe membru de familie al susţinătorilor legali se procedează după cum urmează:

 a) din veniturile nete lunare ale susţinătorilor legali se scad eventualele obligaţii legale de întreţinere, aflate în executare;

 b) suma rămasă se împarte la numărul membrilor de familie pe care susţinătorii legali îi au efectiv în întreţinere.

 (5^2) Categoriile de venituri luate în calcul la stabilirea venitului lunar pe membru de familie se stabilesc prin hotărâre a consiliului local/judeţean, cu respectarea prevederilor Legii nr. 287/2009 privind Codul civil, republicată, cu modificările ulterioare.

În ceea ce priveşte categoriile de venituri propuse a fi luate în calcul la stabilirea venitului lunar pe membru de familie sunt cele prevăzute de art. 61 din Legea nr.227/2015 privind Codul fiscal, cu respectarea prevederilor Codului civil art.527 „(1) Poate fi obligat la întreţinere numai cel care are mijloacele pentru a o plăti sau are posibilitatea de a dobândi aceste mijloace. (2) La stabilirea mijloacelor celui care datorează întreţinerea se ţine seama de veniturile şi bunurile acestuia, precum şi de posibilităţile de realizare a acestora; de asemenea, vor fi avute în vedere celelalte obligaţii ale sale.”

Obligația de plată a contribuției lunare de întreținere în sarcina persoanei vârstnice și/sau susținătorilor legali se stabilește printr-un angajament de plată, semnat de persoana vârstnică, de reprezentantul sau legal, după caz, și/sau de susţinătorul legal. (2) Susţinătorii legali pot acoperi din veniturile proprii contribuția lunară integrală printr-un angajament de plată. (3)Angajamentul de plată constituie titlu executoriu.

Având în vedere expunerea prezentată ,motivată de prevederile legale invocate **,**

**Propunem :**

-**Aprobarea “Costului mediu lunar de întreţinere, pentru anul 2019”**, pentru persoanele vârstnice îngrijite în Căminul pentru persoane vârstnice Tîrgu-Mureș, **în cuantum de 3500 lei/beneficiar.**

- **Aprobarea “Contribuției lunare de întreținere, pentru anul 2019”** datorată de persoanele vârstnice îngrijite în Căminul pentru persoane vârstnice Tîrgu-Mureș,indiferent de gradul de dependenţă, **în cuantum de 650 lei.**

-**Aprobarea categoriilor de venituri** propuse a fi luate în calcul la stabilirea venitului lunar pe membru de familie în baza căruia se stabilește contribuția lunară de întreținere datorată de susținătorii legali ai persoanelor vârstnice.

DIRECTOR

Căminul pentru persoane vârstnice Tîrgu-Mureș

***Dr.Anca Mariela FLOREA***

Întocmit/Redactat

Dr.AMF